คลังเข้าคุมเอสเอ็มอีแบงก์
&#8220;ทนุศักดิ์&#8221; ติวเข้มเอสเอ็มอีแบงก์ หลังหนี้เน่าบาน แถมลูกค้าโวยแบงก์ไม่ช่วยลูกหนี้
15 พ.ย. 2555

“ทนุศักดิ์” ติวเข้มเอสเอ็มอีแบงก์ หลังหนี้เน่าบาน แถมลูกค้าโวยแบงก์ไม่ช่วยลูกหนี้
นายทนุศักดิ์ เล็กอุทัย รมช.คลัง เปิดเผยว่า ขณะนี้อยู่ระหว่างการหาข้อมูลเชิงลึกของธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เพื่อเตรียมเรียกผู้บริหารเข้ามาหารือถึงแนวนโยบายและบทบาทของเอสเอ็มอีแบงก์ต่อไปในอนาคต เนื่องจากธนาคารอยู่ระหว่างการจัดทำแผนฟื้นฟูหนี้เสียที่มีปริมาณเพิ่มขึ้นอย่างต่อเนื่อง
ขณะเดียวกันเห็นว่า กฎระเบียบที่มีอยู่ของธนาคารแห่งนี้เป็นการดำเนินการในลักษณะพิเศษ ซึ่งต้องดำเนินการให้สอดรับกับความต้องการของลูกค้าคือผู้ประกอบการเอสเอ็มอีด้วย
“กฎระเบียบก็ต้องเดินไป แต่การเป็นธนาคารเพื่อการพัฒนาซึ่งเป็นจุดยืนก็ต้องไม่ละทิ้ง ที่ผ่านมาพอได้รับทราบบ้างว่ามีลูกค้ามาร้องเรียนเรื่องไม่ได้รับความสะดวกเรื่องการปรับโครงสร้างหนี้” นายทนุศักดิ์ กล่าว 
แหล่งข่าวจากเอสเอ็มอีแบงก์ กล่าวว่า ขณะนี้มีลูกค้าร้องเรียนเรื่องที่เจ้าหน้าที่ปฏิเสธเรื่องการปรับโครงสร้างหนี้ให้ เพราะเกรงว่าจะถูกฝ่ายบริหารเอาผิดฐานไม่ปฏิบัติตาม กฎระเบียบการจัดชั้นหนี้ ส่งผลให้ลูกหนี้เอสเอ็มอีที่ได้รับผลกระทบจากภาวะเศรษฐกิจ ทั้งจากการขึ้นค่าแรง 300 บาท และการผลกระทบจากน้ำท่วมปลายปีก่อน ที่ยังไม่สามารถฟื้นการผลิตการค้าได้ตามเดิม ต้องการเข้ามาขอผ่อนเฉพาะดอกเบี้ยก่อนก็ไม่สามารถดำเนินการได้ ส่งผลให้ลูกหนี้หลายรายต้องกลายเป็นหนี้ที่ไม่ก่อให้เกิดรายได้ (เอ็นพีแอล)
ทั้งนี้ คณะกรรมการจัดทำแผนกลยุทธ์ฟื้นฟูเอสเอ็มอีแบงก์ ที่มีนายพิชัย ชุณหวิชร เป็นประธาน ได้มีการหารือและประเมินแนวโน้มเอ็นพีแอลพบว่า มีโอกาสเกิดขึ้นได้มากถึง 4.2 หมื่นล้านบาท หรือกว่า 40% ของยอดสินเชื่อคงค้าง 9.6 หมื่นล้านบาท ดังนั้นคณะกรรมการดังกล่าวจึงได้จัดตั้งศูนย์ป้องกันหนี้ตกชั้นรายย่อย วงเงินไม่เกิน 5 ล้านบาท สำหรับลูกหนี้ที่ยังเป็นหนี้สถานะปกติจำนวน 6.2 หมื่นบัญชี ยอดหนี้ 3.5 หมื่นล้านบาทขึ้น โดยตั้งเป้าหมายว่าจะทยอยลดหนี้เอ็นพีแอลให้ได้อย่างน้อยปีละ 1 หมื่นล้านบาทเพื่อลดปัญหาที่เกิดขึ้น
ขณะเดียวกันมีรายงานว่า นายประเสริฐ บุญชัยสุข รมว.อุตสาห กรรม ได้มอบหมายงานกำกับเอสเอ็มอีแบงก์ให้กับนายฐานิสร์ เทียนทอง รมช.อุตสาหกรรม จากพรรคเพื่อไทยเป็นผู้รับผิดชอบ